Diari Oficial de la Generalitat Valenciana


Sumari del DOGV 3091, del 02-10-1997 (1997/10319)

Bases que han de regir places de personal funcionari i laboral.
---------------------------------------------------------------

### Dades del document

Número de DOGV
:   3091

Data del DOGV
:   02-10-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/10462


Data del document
:   02-09-1997

Organisme emissor
:   Ajuntament de Benicàssim

Tipus de document
:   Anunci

Anàlisi jurídica

 Descriptors 

:   * Benicàssim
    * administració local
    * concurs administratiu

CONVOCATÒRIA [97/M10175]
  
Havent-se aprovat, en sessió plenària del dia 31 de juliol de 1997, les bases generals que han de regir les convocatòries de les proves selectives per a la provisió en propietat de les places de personal funcionari i laboral vacants en la plantilla d'aquest Ajuntament, d'acord amb el que disposa l'article 6 del Reial Decret 896/1991, de 7 de juny, es fan públiques aquestes, que tenen com a text literal el següent:
  
Primera. Objecte
  
Aquestes bases generals tenen com a finalitat establir les normes per les quals s'han de regir tots els processos de selecció de personal funcionari al servei d'aquesta corporació. Igualment, serà d'aplicació al personal laboral, amb les adaptacions que corresponguen d'acord amb la legislació específica. Aquestes bases regiran en tots aquells aspectes sobre el quals les bases específiques no establisquen res en contra.
  
Segona. Legislació aplicable
  
En tot allò que no disposen les presents bases i les bases específiques, regirà allò que estableixen els preceptes següents:
  
- Llei 7/1985, de 2 d'abril, Reguladora de les Bases del Règim Local.
  
- Preceptes bàsics del Reial Decret Legislatiu 781/1986, de 18 d'abril, i de la Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per la Llei 23/1988.
  
- Preceptes bàsics del Reial Decret 896/1991, de 7 de juny .
  
- Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana.
  
- Preceptes no bàsics del Reial Decret Legislatiu 781/1986, de 18 d'abril, i de la Llei 30/1984, amb les modificacions introduïdes per la Llei 23/1988.
  
- Preceptes no bàsics del Reial Decret 896/1991, de 7 de juny.
  
- Reial Decret 364/1995, de 10 de març, pel qual s'aprovà el Reglament General d'Ingrés del Personal al Servei de l'Administració General de l'Estat i de provisió de llocs de treball i promoció professional dels funcionaris civils de l'administració general de l'estat.
  
- Altres disposicions reglamentàries sobre la matèria.
  
Tercera. Requisits dels aspirants
  
1. Per a poder participar en les proves que es convoquen, a més dels requisits addicionals que per a cada plaça es determinen en les bases específiques de cada convocatòria, els aspirants hauran de complir els següents:
  
a) Tenir la nacionalitat espanyola o estrangera en els termes que estableix la Llei 17/1993, de 23 de desembre.
  
b) Tenir complits els 18 anys i no superar aquella edat en què falten menys de 10 anys per a la jubilació forçosa per edat que determina la legislació bàsica en matèria de la funció pública. No excedir l'edat que puga establir-se en supòsits específics.
  
c) Estar en possessió de la titulació exigida, i de la que per a cadascuna de les places es determine en les bases específiques de la convocatòria.
  
d) No patir malalties ni estar afectat per limitacions físiques o psíquiques incompatibles amb l'exercici de les funcions, o que les impossibilite. Així mateix, no patir cap de les malalties que figuren en el quadre d'exclusions mèdiques que cada convocatòria puga establir.
  
e) No haver estat separat, mitjançant expedient disciplinari, del servei de cap administració pública. Així mateix, no estar inhabilitat per a l'exercici de funcions públiques.
  
2. La titulació s'acreditarà mitjançant l'expedició dels títols corresponents per l'autoritat acadèmica competent. Aquesta mateixa autoritat podrà declarar també l'equivalència de títols.
  
3. Els coneixements de valencià, quan siguen requisit indispensable per a participar en els processos selectius de proves adreçades a completar els efectius mínims de la corporació, per a satisfer el dret constitucional dels ciutadans a dirigir-se i rebre informació en valencià, seran acreditats mitjançant els certificats expedits per la Junta Qualificadora de Coneixements de Valencià, o mitjançant qualsevol altre títol de valencià que puga ser homologat per aquest organisme, d'acord amb el que disposa l'Ordre de 22 de maig de 1989, de la Conselleria de Cultura, Educació i Ciència.
  
4. Tots els requisits s'hauran de complir l'últim dia del termini de presentació de sol·licituds i mantenir-se durant tot el procés selectiu. En aquest sentit es podran efectuar les comprovacions oportunes fins arribar a la presa de possessió com a funcionari de carrera o fins a la signatura del contracte laboral.
  
5. D'acord amb el que estableix l'article 38.3 de la Llei 13/1982, de 7 d'abril, d'Integració Social del Minusvàlid, seran admeses les persones amb minusvalideses en igualtat de condicions amb els altres aspirants, sempre que es complisca el requisit exigit a l'apartat 1. d'aquesta base. A aquest efecte els tribunals adoptaran, si és necessari, les disposicions oportunes per tal de garantir la igualtat d'oportunitats en la realització de les proves.
  
Quarta. Sol·licituds.
  
1. Participants.
  
Qui desitge participar en les corresponents proves d'accés haurà de sol·licitar-ho amb els models d'instàncies que facilitaran les oficines i haurà d'adjuntar els comprovants següents:
  
a) El justificant d'haver pagat els drets d'examen. Si el pagament es va efectuar mitjançant gir postal o telegràfic es consignarà el número de gir.
  
b) Si el sistema selectiu fóra el de concurs o el de concurs oposició, els justificants dels mèrits que determinen les bases específiques.
  
c) En aquells processos selectius en què s'establisca la superació de proves físiques, s'adjuntarà un certificat mèdic on conste que l'aspirant es troba en les condicions físiques adients per a realitzar les proves, o bé una declaració de l'interessat en la qual manifeste haver-se sotmés a un examen mèdic amb aquest mateix resultat.
  
La documentació que hauran d'aportar els aspirants per a acreditar que compleixen els requisits exigits en la convocatòria i la relativa als mèrits al·legats, es farà mitjançant l'original o la fotocòpia validada.
  
Els aspirants que no puguen obtenir els impresos de sol·licitud per residir fora de la localitat o per altres circumstàncies, hauran de presentar la sol·licitud on faran constar que compleixen els requisits establits en el número 1 de la base anterior i, si escau, els de les bases específiques de cada convocatòria. Així mateix, hauran de comprometre's a jurar o prometre el que disposa l'article 32.c del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i el Reial Decret 707/1979 de 5 d'abril (BOE nº 83, de 6 d'abril).
  
2. Òrgan al qual s'envien.
  
Les sol·licituds s'adrecen a l'Alcaldia Presidència d'aquest Ajuntament.
  
3. Termini.
  
El termini de presentació de sol·licituds serà de 20 dies naturals, comptats a partir de l'endemà de la publicació de l'extracte de cada convocatòria en el Boletín Oficial del Estado.
  
4. Lloc.
  
Les sol·licituds es presentaran en el Registre General de l'Ajuntament, o en la forma que determina l'article 38.4 de la Llei 30/1992, de 26 de novembre, del Règim Jurídic de les Administracions Públiques i Procediment Administratiu Comú.
  
5. Drets d'examen.
  
L'import dels drets d'examen i de formació de l'expedient per a cadascuna de les proves selectives es fixarà en les bases específiques de la convocatòria, i només podrà ser tornat quan l'aspirant no siga admés a les proves, per la falta de requisits per a participar-hi.
  
6. Pagament.
  
El pagament d'aquests drets es podrà efectuar a través de transferència bancària, gir postal o imprés facilitat per aquest Ajuntament per a ingressar en el compte corrent 52985592/45 de la Caixa Rural Sant Antoni (3108) de Benicàssim (1399), (Castelló),
  
7. Minusvalideses.
  
Els aspirants amb minusvalideses hauran de fer-ho constar en la sol·licitud, amb la finalitat de fer les adaptacions de temps i de mitjans necessàries per a garantir la igualtat d'oportunitats amb la resta de participants.
  
Cinquena. Admissió d'aspirants
  
Una vegada finalitzat el termini de presentació d'instàncies, l'Alcaldia Presidència dictarà una resolució, en el termini màxim d'un mes, declarant aprovades les llistes provisionals d'aspirants admesos i exclosos.
  
En aquesta resolució, que es publicarà en el Butlletí Oficial de la Província i al tauler d'anuncis, constarà el nom i cognoms dels aspirants admesos i exclosos i, si escau, el motiu de la no-admissió. Al llarg dels 10 dies següents es podran esmenar deficiències d'acord amb el que estableix l'article 71 de la Llei de Règim Jurídic de les Administracions Públiques i del Procediment Administratiu Comú i es podrà presentar reclamació contra l'esmentada resolució durant aquest mateix termini de 10 dies hàbils. Si es presenten reclamacions seran acceptades o rebutjades en la resolució per la qual s'aprova la llista definitiva, que es publicarà, així mateix, en els llocs indicats per a les llistes provisionals.
  
En el mateix acte administratiu s'indicarà, a més, el lloc, la data i l'hora del començament de les proves selectives, l'ordre d'actuació dels aspirants, prèviament determinat per sorteig, la composició dels tribunals i la data de constitució d'aquests per a valorar els mèrits quan el sistema selectiu siga el concurs o el concurs oposició.
  
Sisena. Tribunals qualificadors
  
1. Composició.
  
President: el president de la corporació o un membre d'aquesta en qui delegue.
  
Secretari: el secretari de la corporació o un funcionari d'aquesta en qui delegue, que tindrà veu però no vot.
  
Vocals:
  
- Un representant del professorat oficial, designat per l'Institut Valencià de l'Administració Pública.
  
- Un representant de l'administració del Consell de la Generalitat Valenciana, designat per la Direcció General d'Administració Local.
  
- Un funcionari o treballador públic que ocupe la direcció del corresponent servei dins de l'especialitat o, si no és possible, un tècnic superior o un expert designat pel president de la corporació municipal.
  
- Un funcionari de carrera o un treballador contractat en règim laboral, quan es tracte de la selecció de personal laboral, designat per la corporació a proposta de la Junta de Personal o per l'òrgan de representació del personal, si n'hi ha.
  
La designació dels membres del tribunal inclourà la dels suplents respectius.
  
2. A excepció del president, tots els membres del tribunal hauran d'estar en possessió d'una titulació igual o superior a l'exigida en la respectiva convocatòria.
  
Segons el que disposa l'Ordre de 17 de juliol de 1989, de la Conselleria d'Administració Pública, sobre l'ús del valencià en les proves selectives, les tres cinquenes parts dels membres del tribunal hauran de tindre coneixement oral i escrit del valencià.
  
3. Abstenció i recusació.
  
Quan concórreguen en els membres del tribunal alguna de les circumstàncies establides en l'article 28 de la Llei de Règim Jurídic de les Administracions Públiques i del Procediment Administratiu Comú, aquests s'abstindran d'intervenir i notificaran aquesta circumstància a l'Alcaldia Presidència; així mateix, els aspirants podran recusar-los en la forma que estableix l'article 29 de l'esmentada llei.
  
4. No podran formar part dels tribunals aquells qui, en els cinc anys anteriors a la publicació d'aquesta convocatòria, hagueren realitzat tasques de preparació d'aspirants a proves selectives d'accés a l'administració pública.
  
5. Constitució i actuació.
  
5.1. Els tribunals no podran constituir-se ni actuar sense l'assistència de més de la meitat dels seus integrants, titulars o suplents indistintament. Així mateix, estan facultats per a resoldre les qüestions que puguen presentar-se durant la realització de les proves, per a adoptar els acords necessaris que hi garantisquen l'ordre adient en tot allò que no estiga disposat en aquestes bases i per a l'apropiada interpretació de les bases generals i específiques de cada convocatòria.
  
5.2. Tots els membres del tribunal tindran veu i vot, tret del secretari que no tindrà vot. En cada sessió del tribunal podran participar els membres titulars, i si estan absents, els suplents, encara que no podran substituir-se entre ells en la mateixa sessió.
  
Si una vegada constituït el tribunal i iniciada la sessió, s'absenta el president, aquest designarà entre els vocals assistents, aquell qui el substituirà durant la seua absència.
  
5.3. De cada sessió el secretari alçarà una acta, on es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i les votacions que s'hi produïsquen.
  
Les actes numerades i rubricades constituiran l'expedient que indicarà el procés selectiu efectuat.
  
5.4. Si els membres del tribunal qualificador, una vegada iniciades les proves de l'oposició o les qualificacions dels mèrits del concurs, cessen en els càrrecs en virtut dels quals foren designats, continuaran exercint les funcions corresponents en els tribunals fins que acabe el procediment selectiu de què es tracte. Si per qualsevol motiu els presidents, els secretaris dels tribunals o els suplents necessaris, amb independència de les responsabilitats en les quals incórreguen, no volen o no poden continuar sent membres del tribunal, i impedeixen la continuació reglamentària del procediment selectiu per falta de titulars o de suplents necessaris es consideraran vàlides les actuacions anteriors i, després dels tràmits reglamentaris corresponents, es designaran els substituts d'aquells qui han cessat i, posteriorment, es realitzaran les actuacions que falten fins a l'acabament de l'esmentat procés selectiu.
  
5.5. Les actuacions dels tribunals poden ser recorregudes mitjançant recurs ordinari davant l'Alcaldia Presidència en el termini d'un mes a comptar des que aquestes es feren públiques, d'acord amb allò que estableix l'article 114 de la Llei de Règim Jurídic de les Administracions Públiques i del Procediment Administratiu Comú.
  
Per a la resolució del recurs ordinari, l'Alcaldia Presidència sol·licitarà un informe al tribunal actuant, que, en aquest cas, es tornarà a constituir a aquests efectes, d'acord amb el que estableixen les presents bases. L'informe vincularà a l'òrgan que ha de resoldre el recurs, quan pretenga l'alteració de la proposta de nomenament.
  
6. Indemnitzacions per raó de servei.
  
Els membres del tribunal, i també els possibles assessors especialistes, percebran les indemnitzacions que per raons del servei tinguen establides en el Reial Decret 236/1988, de 4 de març (BOE nº 68, de 19 de març de 1988), en les quantitats que estableix la Resolució d'11 de febrer de 1991 (BOE nº 47, de 23 de febrer de 1991), o la disposició aplicable en el moment de la realització de les proves selectives.
  
L'alcalde president, una vegada conegut el nombre d'aspirants, establirà el màxim d'assistència a meritar.
  
Els tribunals que actuen en les proves selectives tindran les mateixes categories que es fixen per a aquells que actuen en l'administració central de l'estat, d'acord amb l'article 33.2 del Reial Decret 236/1988 esmentat. Si no hi ha correspondència entre les places d'ambdues administracions o es plantegen dubtes, aquests els resoldrà l'Alcaldia Presidència atenent a criteris d'analogia.
  
Setena. Començament i desenvolupament de les proves
  
1. Les proves no podran començar fins que no transcórreguen almenys 15 dies des de la publicació de la data, l'hora i el lloc del començament del primer exercici a què fa referència el paràgraf següent.
  
En aquest sentit, la data, l'hora i el lloc de començament del primer exercici, l'ordre d'actuació dels aspirants, prèviament determinat per sorteig públic efectuat per l'Ajuntament, la Generalitat Valenciana o l'administració de l'estat per a la selecció del seu personal, amb les llistes dels aspirants admesos i exclosos, la composició dels tribunals i la data de constitució per a la valoració dels mèrits quan el procediment indicat siga el concurs o el concurs oposició, es publicarà en el Butlletí Oficial de la Província i en el Diari Oficial de la Generalitat Valenciana, després de la publicació de l'anunci de la convocatòria en el Boletín Oficial del Estado.
  
El començament de la resta d'exercicis s'anunciarà només al tauler d'anuncis de l'Ajuntament i al local on s'haja realitzat la prova precedent, amb una antelació mínima de 12 hores si es tracta del mateix exercici, i de 24 hores si es tracta d'un de nou.
  
2. Entre l'acabament d'un exercici i el començament del següent haurà de transcórrer un termini mínim de 72 hores si es tracta d'un de nou.
  
Es podran reduir els terminis indicats en els paràgrafs anteriors si ho proposara el tribunal i ho acceptaren tots els aspirants o fóra sol·licitat per aquests unànimement. Açò es farà constar en l'expedient.
  
3. Els aspirants seran convocats en crida única. La no-presentació a qualsevol dels exercicis en el moment de ser cridat, comporta automàticament que decau en els seus drets a participar en aquest exercici i en els successius, i en conseqüència, queda exclós del procés selectiu.
  
No obstant això, en els supòsits de casos fortuïts o de força major que hagen impedit la presentació dels aspirants en el moment previst, sempre que estiga degudament justificat i així ho considere el tribunal, es podrà examinar discrecionalment els aspirants una vegada finalitzada la prova corresponent, sense entorpir el desenvolupament de la convocatòria i sense perjudici per a l'interés general o de tercers.
  
4. L'ordre d'actuació dels aspirants en aquells exercicis en els quals no puguen actuar conjuntament es determinarà pel sorteig públic a què fa referència l'apartat 1. de la base 7, realitzat amb anterioritat al començament de les proves selectives, i que serà comú a totes les proves dins de la respectiva oferta pública d'ocupació.
  
5. Totes les proves podran realitzar-se indistintament en valencià o en castellà, a elecció de l'aspirant.
  
6. Per a les persones amb minusvalideses que ho sol·liciten s'establiran les adaptacions possibles de temps i mitjans que permeten la realització adequada de les proves.
  
7. El tribunal, tret que hi haja raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de l'aspirant.
  
Vuitena. Sistemes selectius.
  
1. En les bases específiques de cada convocatòria es determinarà el sistema de selecció dels aspirants, que podrà consistir en oposició, concurs o concurs oposició.
  
2. Oposició.
  
S'entén per oposició el sistema basat en la realització de successives proves de selecció, tant de caràcter obligatori com voluntari, adreçades a determinar l'aptitud, la capacitat i els coneixements dels aspirants en relació a les funcions de les places convocades, tot allò d'acord amb els continguts que disposen els articles 8 i 9 del Decret 69/1986, de 2 de juny, del Consell de la Generalitat Valenciana (DOGV núm. 394, de 20 de juny de 1986).
  
3. Concurs.
  
És el sistema pel qual es comprova i qualifica l'aptitud dels aspirants mitjançant la valoració de la seua formació acadèmica, els seus coneixements professionals i les experiències concretes que seran degudament acreditades.
  
4. Concurs oposició.
  
Es tracta del sistema selectiu que uneix els dos anteriors i en el qual es valora tant la preparació teòrica de l'aspirant com la seua experiència concreta respecte a les funcions pròpies de la plaça vacant a proveir.
  
5. Les bases específiques de cada convocatòria podran establir un període de pràctiques, un curs selectiu o tots dos, com a última fase del procediment de selecció dels aspirants.
  
Novena. Qualificació
  
1. Oposició.
  
1.1. Els exercicis obligatoris i eliminatoris que s'establisquen en les diferents bases específiques seran puntuats fins un màxim de 10 punts. Serà necessari aconseguir un mínim de 5 punts per a realitzar l'exercici següent.
  
La qualificació per a cada exercici es determinarà per la mitjana que resulte de les qualificacions atorgades per cada membre del tribunal, eliminant, en tot cas, les puntuacions màximes i mínimes quan entre aquestes hi haja una diferència igual o superior a 4 punts, sense que en cap cas puga ser exclosa més d'una màxima i d'una mínima.
  
El resultat dels exercicis obligatoris s'obtindrà sumant les puntuacions de cadascun d'aquests. Es consideraran aprovats els aspirants que, havent superat les proves, hagen obtingut major puntuació, en nombre no superior al de les vacants convocades. Els aprovats accediran, si escau, a la realització dels exercicis voluntaris.
  
En totes les proves selectives per a la provisió en propietat tant de personal funcionari com laboral, haurà de fer-se un exercici obligatori i no eliminatori sobre coneixement de valencià i es puntuarà fins un màxim de 3 punts.
  
1.2. Si les bases específiques estableixen exercicis voluntaris i no eliminatoris, aquests es puntuaran de 0 a 2 punts cadascun com a màxim, fins un màxim total de 3 punts.
  
1.3. La qualificació final de l'oposició estarà determinada per la suma de les puntuacions obtingudes en els exercicis obligatoris i voluntaris. Prenent com a base aquesta qualificació es formarà la llista d'aprovats i la proposta de nomenament.
  
1.4. Si en el desenrotllament dels exercicis orals, l'aspirant deixa d'exposar algun tema o és qualificat amb 0 en algun d'aquests es considerarà que no ha superat la prova corresponent. Així mateix, si el tribunal apreciara deficiències notòries en l'actuació de l'aspirant, el president podrà convidar-lo perquè desistisca de continuar l'exercici.
  
1.5. En els exercicis en què açò siga possible i quan així ho determine el tribunal, una vegada finalitzats aquells, el tribunal podrà dialogar amb cadascun dels aspirants sobre temes relacionats amb l'objecte de cada exercici.
  
2. Concurs.
  
Els mèrits seran els que establisquen les bases específiques de cada convocatòria, els quals es valoraran d'acord amb el següent barem:
  
2.1. Serveis prestats.
  
Es valoraran a raó de 0,25 punts per any complet de serveis en el mateix grup de funcionaris o categoria laboral o en els grups immediatament inferiors, i 0,10 punts quan es tracte de la resta de grups, fins un màxim de 5 punts. A tal efecte es computaran els serveis previs prestats a l'administració que s'hagen sigut reconeguts a l'empara del que disposa la Llei 70/1978, de 26 de novembre i la resta de normativa aplicable. No es computaran mai els serveis que s'hagen prestat amb altres també al·legats. No es computaran els períodes inferiors a tres mesos. Els períodes superiors a tres mesos es computaran proporcionalment, però quan aquests períodes tinguen fraccions inferiors a un mes aquestes no es computaran.
  
2.2. Titulacions i diplomes.
  
Es valoraran sempre que constituïsquen un requisit per a la plaça. S'atorgarà major puntuació a aquells que tinguen relació amb les característiques de la plaça. Hauran de ser acreditats documentalment i expedits per centres públics o centres privats reconeguts oficialment. No es valoraran els títols acadèmics o diplomes imprescindibles per a la consecució d'altres de nivell superior que s'al·leguen com a mèrit. No obstant això, es puntuaran aquells que fan referència a coneixements de taquigrafia, utilització d'ordinadors i tractament de textos.
  
La valoració total d'aquest apartat no podrà excedir de 3 punts.
  
2.3. Coneixements de valencià.
  
Es valoraran sempre que no constituïsquen un requisit per a l'accés a la plaça. Seran avaluables els certificats expedits per la Junta Qualificadora de Coneixements de Valencià i qualsevol altre títol de valencià susceptible de ser homologat per aquest organisme, d'acord amb el que disposa l'Ordre de 22 de maig de 1989, de la Conselleria de Cultura, Educació i Ciència (DOGV núm. 1.082, de 9 de juny de 1989).
  
S'exclou la valoració de títols d'aquelles especialitats o matèries que no estiguen expedits o homologats pels esmentats organismes.
  
La valoració total d'aquest apartat no podrà excedir de 3 punts.
  
2.4. Experiència.
  
Es valorarà atenent principalment al fet d'haver realitzat funcions semblants a les que haurà d'exercir, a raó de 0,5 punts per any. No es computaran els períodes inferiors a tres mesos. Els períodes superiors a tres mesos es computaran proporcionalment, però quan aquests períodes tinguen fraccions inferiors a un mes aquestes no es computaran. La valoració de l'experiència no serà compatible amb els serveis prestats quan coincidisquen en el mateix període de temps.
  
Es tindran compte els certificats expedits pels responsables del departament, el servei o l'àrea de l'administració o els documents acreditatius de les empreses on l'aspirant haja treballat.
  
La valoració total d'aquest apartat no podrà excedir de 6 punts.
  
2.5. Cursos.
  
Es tindran en compte aquells cursos de formació i perfeccionament que tinguen relació amb temes de caràcter general de l'administració pública o amb les funcions a exercir, que hagen sigut organitzats per l'Institut Valencià d'Administració Pública, qualsevol altre curs homologat per l'Institut Valencià d'Administració Pública, l'Institut Nacional d'Administració Pública i la resta d'instituts de funció pública de les comunitats autònomes.
  
La valoració total d'aquest apartat no podrà excedir de 2 punts.
  
2.6. Altres mèrits.
  
La seua valoració total no podrà excedir de 3 punts. Es tindrà en compte, entre altres, els coneixements d'idiomes diferents al valencià, i especialment els de la Unió Europea, acreditats documentalment en funció del nivell acadèmic i el reconeixement del centre que expedisca la titulació o el certificat. Així mateix, es valorarà haver impartit classes o haver participat com a conferenciant en cursos, congressos, jornades, etc., relacionats amb les funcions a exercir, o amb caràcter general, en matèries d'administració pública, aplicant-se el mateix criteri quan es tracte de publicacions acreditades per l'aspirant.
  
2.7. Entrevista.
  
Podrà establir-se en les bases específiques i es realitzarà davant el tribunal qualificador, es valorarà l'experiència, la idoneïtat i l'aptitud de l'aspirant, en relació amb les funcions a exercir. Es puntuarà amb un màxim d'1 punt.
  
2.8. La qualificació final del concurs serà el resultat de la suma de les puntuacions atorgades pel tribunal a cada mèrit considerat.
  
Les bases específiques podran exigir una puntuació mínima per a efectuar la proposta de nomenament.
  
3. Concurs oposició.
  
Cada una de les fases es valorarà independentment i només seran computats en la fase de concurs els mèrits, prèviament avaluats, d'aquells aspirants que hagen superat la fase d'oposició, de conformitat amb el que estableix el punt 2. de la base 10.
  
La valoració final del concurs oposició serà la suma de la puntuació obtinguda en cada fase, sense que puga aprovar un nombre d'aspirants superior al de vacants convocades.
  
4. Pràctiques o cursos selectius.
  
4.1. Les pràctiques i el curs selectiu, o tots dos, si escau, es qualificaran pel mateix tribunal qualificador que actua en les fases anteriors del procediment selectiu entre 0 i 10 punts. Només es considerarà que els han superat, els aspirants que obtinguen 5 punts com a mínim.
  
4.2. El tribunal qualificador podrà tindre en compte els treballs realitzats pels funcionaris nomenats en pràctiques, els informes i les propostes dels funcionaris i professors que hagen impartit els seus ensenyaments i controlat el rendiment o, si escau, realitzat una entrevista amb els propis funcionaris en pràctiques sobre la qualificació dels quals tinga algun dubte.
  
Els informes i les propostes abans esmentades no seran vinculants per al tribunal qualificador, i els funcionaris i professors que els hagen emés o qui d'aquests siguen citats i concórreguen a les sessions de l'esmentat tribunal, seran considerats, en tot cas, col·laboradors i, per tant, sense facultats de qualificació i resolució definitives.
  
4.3. Les qualificacions obtingudes en el període de pràctiques i en el curs selectiu se sumaran a les obtingudes en les anteriors fases, es constituirà la qualificació final i s'establirà l'ordre en què quedaran els aspirants com a funcionaris de carrera.
  
4.4. Les retribucions dels funcionaris nomenats en pràctiques seran les que estableix el Reial Decret 456/1986, de 10 de febrer, de Retribucions de Funcionaris en Pràctiques (BOE núm. 56, de 6 de març de 1986), o les disposicions aplicables en el moment del nomenament.
  
4.5. En els casos d'empat en les qualificacions finals, el tribunal aplicarà les regles següents:
  
a) En cas de concurs oposició, en favor de qui tinga millor puntuació en l'oposició.
  
b) Quan es tracte només d'oposició i continue l'empat, es farà proposta de nomenament a favor de qui haja obtingut major puntuació en els exercicis pràctics.
  
c) Si continuara l'empat, la proposta es farà a favor de qui haja obtingut major puntuació en l'exercici teòric.
  
d) Si encara continuara l'empat es proposarà a l'aspirant de major edat.
  
Deu. Publicitat de les qualificacions
  
1. El mateix dia en què s'adopten els acords corresponents o com a màxim el dia següent, seran exposades al tauler d'anuncis de l'Ajuntament i en la resta de llocs que assenyalen les lleis, les qualificacions de cada exercici de l'oposició, les puntuacions del concurs i les pràctiques o cursos selectius, així com també la llista a què fa referència l'apartat 2 de la base onze.
  
2. Quan es tracte del sistema de concurs o de concurs oposició, es faran públiques les puntuacions concretes atorgades als aspirants en aplicació de cadascun dels mèrits específics avaluables, i la puntuació final, amb 48 hores d'antelació, si escau, a la realització del primer exercici, mitjançant anunci fixat al tauler d'anuncis municipal.
  
Onze. Llista i proposta d'aprovats del tribunal
  
1. Finalitzades les proves selectives, els tribunals faran públiques, en el lloc o llocs de realització del darrer exercici i en aquells altres que estime oportú, les relacions d'aspirants aprovats, per ordre de puntuació final obtinguda, en nombre no superior al de places convocades.
  
D'acord amb aquesta llista, s'elevarà a l'òrgan competent, a més de l'acta de la darrera sessió, la proposta de nomenament dels aspirants aprovats, o si es tracta de personal laboral, la proposta de contractació per temps indefinit.
  
2. En l'acta de la darrera sessió s'inclourà, si escau, la llista dels aspirants que, havent superat els exercicis no hagen estat inclosos en la llista d'aprovats, als efectes de ser nomenats funcionaris interins o ser contractats eventualment, per a cobrir provisionalment les vacants que es produïsquen fins a la realització de les proves selectives de la següent oferta pública d'ocupació.
  
Així mateix, si per qualsevol circumstància algun aspirant aprovat no fos nomenat funcionari de carrera o no fos autoritzada la seua contractació, podran ser nomenats funcionaris de carrera o contractats per temps indefinit, per ordre de puntuació, els aspirants que hagen superat els exercicis i no hagen estat inclosos en la proposta d'aprovats.
  
Dotze. Presentació de documentació
  
1. En el termini de 20 dies naturals, a comptar de l'endemà de la publicació de les llistes d'aprovats al tauler d'anuncis de l'Ajuntament, els aspirants proposats pel tribunal presentaran els documents que acrediten els requisits exigits en les bases específiques de cada convocatòria i els següents:
  
a) Fotocòpia del document nacional d'identitat, acompanyada de l'original per a la seua compulsa.
  
b) Còpia autenticada o fotocòpia validada de la titulació o justificant d'haver pagat els drets d'expedició, sense perjudici de la seua posterior presentació.
  
c) Fotocòpia validada dels certificats, diplomes i títols que, homologats per la Generalitat Valenciana, acrediten els coneixements de valencià.
  
d) Declaració jurada de no haver estat separat mitjançant expedient disciplinari del servei de qualsevol administració pública, ni trobar-se incapacitat.
  
e) Certificat mèdic acreditatiu de no patir malaltia o limitació física o psíquica que impedisca, impossibilite o siga incompatible amb l'exercici de les funcions, expedit per la Conselleria de Sanitat.
  
f) Els aspirants que hagen fet valdre la seua condició de persones amb minusvalidesa, un certificat de la Conselleria de Benestar Social que acredite aquesta condició, així com la seua capacitat per a exercir les tasques i funcions corresponents a les places a les quals aspira.
  
2. Qui tinga la condició de funcionari públic o contractat en règim laboral per organismes públics, estaran exempts de justificar les condicions i els requisits exigits i acreditats quan obtingueren el seu nomenament anterior; per tant, hauran de presentar únicament el certificat del ministeri, de la corporació local o de l'organisme públic de qui depenguen, justificatiu de la seua condició de funcionari i de complir les condicions i requisits exigits.
  
No obstant, si en la convocatòria s'exigeixen condicions o requisits que no consten en el seu expedient personal, s'hauran d'acreditar en la forma abans indicada.
  
3. Els mèrits específics s'acreditaran en general mitjançant una còpia autenticada, una fotocòpia validada o un justificant d'haver pagat els drets d'expedició, sense perjudici de la presentació anterior.
  
4. La falta de presentació de la documentació dintre del termini establit, tret dels casos de força major, o quan de la presentació dels documents es deduïsca el no-compliment dels requisits de la convocatòria o supòsits de falsedat en la declaració, donarà lloc a la invalidació de les actuacions de l'aspirant. En aquest sentit, comportarà la nul·litat subsegüent dels actes del tribunal en relació amb l'aspirant i la impossibilitat d'efectuar el seu nomenament, sense perjudici d'altres responsabilitats en què haja pogut incórrer.
  
En aquest cas, la proposta es considerarà feta a favor dels aspirants, ordenats d'acord amb la puntuació obtinguda, que havent superat la totalitat de les proves selectives, tinguen cabuda en el nombre de places convocades, com a conseqüència de la citada anul·lació, d'acord amb la base onze.
  
Tretze. Nomenament i presa de possessió de funcionaris, contractació en règim laboral i prestació de jurament o promesa
  
1. Una vegada presentada la documentació pels interessats i sent aquesta conforme, l'òrgan municipal competent efectuarà el nomenament, com a funcionari de carrera, o autoritzarà la contractació en règim laboral dels aspirants proposats pel tribunal.
  
2. Quan les bases específiques de la convocatòria hagen establit un període de pràctiques, un curs selectiu o tots dos, els aspirants proposats pel tribunal seran nomenats funcionaris en pràctiques o contractats temporalment fins a la finalització d'aquells. El seu nomenament com a funcionaris de carrera o la contractació per temps indefinit únicament podrà fer-se una vegada superats profitosament els períodes de pràctiques i els cursos selectius exigits.
  
Aquells qui no superen el període de pràctiques perdran tots els drets derivats d'haver aprovat les proves selectives.
  
Aquells qui no superen el curs selectiu podran incorporar-se a l'immediatament posterior, amb la puntuació assignada a l'últim dels participants. Si no el superaren perdrien tots els drets.
  
3. Els nomenaments seran notificats als interessats, que hauran de prendre possessió en el termini de 48 hores si viuen en la mateixa localitat, o d'un mes si ho fan en una localitat diferent.
  
En el mateix termini, si escau, els interessats hauran d'exercir l'opció que disposa l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques.
  
Qui, sense causa justificada, no prenga possessió dintre del termini assenyalat, perdrà tots els drets derivats de la superació de les proves selectives i del subsegüent nomenament conferit.
  
En l'acte de presa de possessió o en l'acte de la signatura del contracte, el funcionari nomenat o el contractat hauran de prestar jurament o promesa, d'acord amb la fórmula que estableix l'article 31.c del Decret Legislatiu de 20 de març de 1991, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i el Reial Decret 707/1979, de 5 d'abril (BOE núm. 83, de 6 d'abril de 1979).
  
Catorze. Incidències
  
El tribunal està facultat per a resoldre els dubtes que es presenten i prendre els acords necessaris per al bon ordre de l'oposició en tot allò que no estiga establit en aquestes bases.
  
Quinze. Impugnació i revocació de la convocatòria
  
1. Contra aquestes bases i contra les bases específiques de les convocatòries que les complementen, que posen fi a la via administrativa, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, dintre del termini de dos mesos comptadors des de l'endemà de la publicació de la convocatòria en el Boletín Oficial del Estado, d'acord amb el que disposa l'article 120 de la Llei de Règim Jurídic de les Administracions Públiques i del Procediment Administratiu Comú i l'article 5.2 de la Llei Reguladora de la Jurisdicció Contenciosa Administrativa.
  
2. En qualsevol moment, sempre abans de la presentació de les sol·licituds dels aspirants, el Ple de l'Ajuntament podrà modificar o deixar sense efecte les convocatòries mitjançant l'adopció de l'acord corresponent, que serà publicat en la forma que disposa la base següent.
  
En la resta de supòsits, per a l'anul·lació o la revisió d'ofici dels acords aprovatoris de les convocatòries, s'estarà a allò que disposen els articles 102 i 103 de la Llei de Règim Jurídic de les Administracions Públiques i del Procediment Administratiu Comú.
  
Setze
  
1. L'aprovació d'aquestes bases es publicarà en el Butlletí Oficial de la Província i el Diari Oficial de la Generalitat Valenciana i regiran mentre l'Ajuntament no les modifique o derogue.
  
2. Les bases específiques de les convocatòries es sotmetran al mateix procediment de publicació. A més, d'acord amb l'article 6.2 del Reial Decret 896/1991, de 7 de juny (BOE núm. 142, de 14 de juny de 1991), s'haurà de publicar en el Boletín Oficial del Estado un anunci d'aquestes convocatòries, que contindrà: denominació de l'escala, la subescala i la classe per a l'ingrés en les quals es convoquen les proves selectives, corporació que les convoca, classe i nombre de places, amb indicació de les que es reserven, si escau, a promoció interna, així com les que es reserven per a persones amb minusvalideses, data i número del butlletí o del diari oficial en què s'hagen publicat les bases i la convocatòria.
  
En tot allò en què les bases específiques no establisquen el contrari, les presents bases generals regiran les convocatòries de les proves selectives i serà suficient, en aquest sentit, amb la referència al número i a la data de la seua publicació en el Butlletí Oficial de la Província i en el Diari Oficial de la Generalitat Valenciana.
  
3. Les presents bases estan a disposició dels interessats en les dependències municipals. L'Ajuntament facilitarà una còpia, a petició de les persones interessades, tant d'aquestes bases com de les específiques de cada convocatòria.